હવે નેટફ્લિક્સે આપણા દેશમાં ગિયર શિફ્ટ કર્યું છે અને જુલાઈના પહેલા અઠવાડિયામાં વાજતે-ગાજતે ભારત માટેની પોતાની પહેલી ઓરિજિનલ વેબસિરીઝ ‘સેક્રેડ ગેમ્સ’ રિલીઝ કરી છે. ‘સેક્રેડ ગેમ્સ’ (જેને વરિષ્ઠ ફિલ્મમેકર કમલ સ્વરૂપે ‘પવિત્ર ક્રીડાઓ’ કહેલી) એ વાસ્તવમાં NRI લેખક વિક્રમ ચંદ્રાની 2006માં આવેલી એ જ નામની દળદાર ક્રાઈમ નવલકથા પર આધારિત છે. ‘સેક્રેડ ગેમ્સ’ની આઠ એપિસોડ્સની પહેલી સિઝન અત્યારે લોન્ચ થઈ છે. બીજી સિઝન મોટે ભાગે આવતા વર્ષે રિલીઝ થશે (વેબ સિરીઝની જબ્બર પોપ્યુલારિટીનું એક કારણ આ સિઝન કલ્ચર પણ છે. તે અમુક હપ્તામાં પૂરી થઈ જાય, બબ્બે હજાર એપિસોડ્સ સુધી દાળમાં પાણી નાખી નાખીને લંબાયે ન રાખે). સેક્રેડ ગેમ્સ ચર્ચામાં આવી તેનું એક કારણ છે તેની સાથે જોડાયેલાં મોટાં નામ. એક તો આ સિરીઝ અનુરાગ કશ્યપ અને વિક્રમાદિત્ય મોટવાણે જેવા મોટા ડિરેક્ટરોએ બનાવી છે. વળી, તેમાં મુખ્ય ભૂમિકાઓમાં સૈફ અલી ખાન, નવાઝુદ્દીન સિદ્દીકી, રાધિકા આપ્ટે સરીખા સ્ટાર્સ છે. સિરીઝમાં આગળ વધતા જઇએ તો નીરજ કબિ (‘તલવાર’ ફેમ), પંકજ ત્રિપાઠી (‘ગેંગ્સ ઓફ વસેપુર’, ‘નીલ બટે સન્નાટા’, ‘બરેલી કી બરફી’ ફેમ), સુરવીન ચાવલા, આપણા ગુજરાતી કપલ મુનિ ઝા અને સેજલ શાહ-ઝા પણ દેખાય છે.